Első és talán legfrissebb történés, hogy Urbán Luca is csatlakozott a projekthez, így immáron Martin, Eszter és Imre mellett Luca is a csapat tagjává vált! Az angol tudásának nagy hasznát fogjuk venni és előre is hála és köszönet a jövőbeni munkájáért, de ez természetesen mindenkire vonatkozik, aki jelen van és segíti az akadálymentesítést, akár a digitális, akár a fizikai térben! 🫂

A projektekkel nem időrendi sorrendben haladok, jelzem, ami lezárult, ami még aktív és azt is, ami egyelőre eredménytelen.

1. Ferencvárosi Thaly Kálmán utca – Balázs Béla utca kereszteződésének akadálymentességi problémái:  
   A legsúlyosabb probléma, hogy a taktilis sávba oszlopokat helyeztek, ezeket elszórva, nem egy sávba, egymás mellé, de ez lényegtelen is, mert balesetveszélyes! Több probléma is felfedezhető azokon a képeken, melyeket a Ferencvárosi önkormányzat a facebook oldalára feltöltött. Ezeket egy levélben részleteztük, majd elküldtük az önkormányzat weboldalán fellelhető összes mail címre. Egyelőre válasz nem érkezett, csak egy automata üzenet, miszerint regisztrálták a megkeresésünket. Az elküldött levél és a kimentett outlook file a közös/akadálymentesítés/aktív/ferencváros könyvtárban bárki számára szabadon megtekinthető.
2. Voxa hangos és e-könyv streaming szolgáltatás akadálymentességi hibáinak jelzése:  
   A Voxa egy Magyarországon frissen megjelent szolgáltatás, mely e-könyvek és hangoskönyvek olvasását, hallgatását teszi lehetővé egy bizonyos havidíjért cserébe. Ugyan van nekünk egy MVGYOSZ hangoskönyvtárunk, de a cég szerződésben áll a librivel és több kiadóval is terveznek szerződni, így a friss anyagok reményeink szerint hamarabb felkerülnek majd. Egyelőre viszont a weboldal és a telefonos alkalmazás is szenved kisebb-nagyobb hiányosságoktól. Ugyan nem használhatatlan, de tény, ennél többet várunk 2025-ben. A weboldalon fellelhető kapcsolat felvételi űrlap segítségével felvettem velük a kapcsolatot, majd egy hölgy válaszolt és a [titkarsag@voxa.hu](mailto:titkarsag@voxa.hu) címre irányított. Egyelőre várjuk a választ. A levelezés a fentebb írt formátumokban, word, outlook file megtalálható a közös/akadálymentesítés/aktív/voxa könyvtárban.
3. Erste Bank akadálymentes kártya személyes interjú sorozat:  
   Az Erste volt, aki elsőként reagált az augusztus elején kiküldött levelünkre, miszerint az új akadálymentességi szabályozás betartásában szívesen segítünk, együttműködünk a látássérültek ügyfélélményének növelése érdekében. Jelenleg egy akadálymentes kártyát szeretnének létrehozni, melyen jól tapinthatóak a jelölések, megkülönböztethető a hitel és bankkártyák egymástól. Ennek érdekében egy személyes interjú sorozatot szeretnének lefolytatni az egyesület irodájában, ahol a digitális és a személyes ügyintézéssel kapcsolatban is tesznek fel kérdéseket, felmérik a felhasználói tapasztalatokat és lehetőséget adnak a kártyák megtekintésére is. Ebből az első kör már lezajlott, köszönöm azon kollégáknak, akik ezen a levelezésen rajta vannak és részt vettek az interjún, ez által segítették a bank és az egyesület munkáját, együttműködését! A második kör, ami egyben a lezárása is a projektnek, hamarosan megtörténik.
4. Erste akadálymentes kérdőív:  
   Szintén az Erste részéről futott be egy kérdőív, melyet ma kiküldtem, ebben főleg az ATM-ek akadálymentességére fókuszálnak. Szeretnék, ha ezt a kérdőívet átnéznénk, mennyire akadálymentes, ugyanis nem a szabványos megoldásokkal dolgoznak, mint Google, Microsoft, hanem egy külső cég biztosítja nekik a platformot a kérdőívek elkészítésére.
5. új neptun:  
   Mindenki kedvence, aki találkozott már vele, sosem felejti el azokat a pillanatokat, melyeket a felület társaságában töltött. Még november 5-én érkezett személyesen a felkérés, majd pár napra rá, írásban is megerősítést nyert, hogy a neptun fejlesztői, szeretnék, ha együttműködnénk velük, megvizsgálnánk a még nem publikus új design képernyőolvasóval való használhatóságát. A tegnapi nap folyamán meg is érkezett a teszt felület, ha időm engedi és időben végzek az oktatással, még ma szét küldöm. Nem mellesleg egy workshop megtartására is felkértek bennünket. Ha kiteszteltük az új felületet, a hibákat szeretnék, ha személyesen is prezentálnánk, valamint azon ux designer kollégáknak, akik még nem láttak képernyőolvasót, sem vakot, bemutatnánk, hogy miként kezeljük a felületet, így ők is megbizonyosodnának arról, hogy amit leírtunk, tényleg probléma, nem csak vicceltünk. 😊
6. Közösségi koordinátori hálózat weboldala:  
   Erről sem feledkeztem meg, át fogom nézni, de szintén várom mindenki visszajelzését, aki megkapta Eszter levelét! Nyugodtan nézzetek rá és szedjük össze, amit tapasztalunk.

Ez nagyjából az elmúlt másfél hónap eredménye. Ha ide vesszük azt a két akadálymentesítési workshopot is, melyeken megjelent az egyesület, nevesítve 2025. 10. 10-én a Service Design Day, valamint 2025. 11. 05-én a Budapest Accessibility Meetup-ot, akkor ez szerintem egy már szabad szemmel is jól látható adatmennyiség az akadálymentesség témakörében.

Ha bármilyen kérdés felmerülne, ne habozzatok feltenni! 😊

Üdvözlettel:

Pásztor Tibor

Vakok és Gyengénlátók Hermina Egyesülete (VGYHE)

E-mail: [pasztor.tibor@herminaegyesulet.hu](mailto:pasztor.tibor@herminaegyesulet.hu)